Broj: 711-I-2031-M-377/22-02-21

Zagreb, 9. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Siniše Kesića, zamjenika gradonačelnika Grada Novske,** za davanjem mišljenja Povjerenstva, na 185. sjednici, održanoj 9. rujna 2022.g., daje sljedeće

**MIŠLJENJE**

1. **Sukladno odredbama ZSSI-a nema zapreke da** **zamjenik gradonačelnika Grada Novske sklopi ugovor o kupoprodaji kojim bi zemljište čiji je suvlasnik prodao poslovnom subjektu, koji nakon što kupi predmetno zemljište namjerava zatražiti izmjenu prostornog plana na način da se predmetnom zemljištu promijeni namjena u građevinsko.**
2. **Povjerenstvo upućuje obveznika Sinišu Kesića, ukoliko se nađe u situaciji** **odlučivanja ili poduzimanja bilo koje radnje u postupku izmjene prostornog plana koji bi se odnosio na zemljište iz točke I. izreke, da se izuzme od svakog pa i posrednog oblika** **sudjelovanja u donošenja i zatraži od gradonačelnika da za postupanje odredi drugu osobu, kao i da o okolnosti da poslovni subjekt kojim je prodao zemljišta predlaže izmjenu prostornog plana obavijesti gradonačelnika i članove Gradskog vijeća Grada Novske te javnost putem službene internetske stranice Grada Novske, ukoliko do toga dođe.**

Obrazloženje

U Povjerenstvu je 05. rujna 2022. pod brojem 711-U-7633-M-377/22-01-5 zaprimljen zahtjev za mišljenjem obveznika Siniše Kesića, zamjenika gradonačelnika Grada Novske povodom kojeg se vodi predmet broj M-377/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da Siniša Kesić obnaša dužnost zamjenika gradonačelnika Grada Novske u aktualnom mandatu od 17. lipnja 2022. te je stoga dužan pridržavati se odredaba ZSSI-a.

Člankom 8. stavkom 2. i stavkom 3. ZSSI-a, propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a ili drugog zabranjenog ili propisanog ponašanja predviđenog tim zakonom zatražiti mišljenje Povjerenstva, koje je potom dužno na zahtjev obveznika dati obrazloženo mišljenje najkasnije u roku od 15 dana od dana primitka zahtjeva obveznika.

Obveznik u zahtjevu navodi kako je sa svojim roditeljima i trećim osobama suvlasnik poljoprivrednog zemljišta za čiju je kupnju zainteresirana tvrtka za izradu fotonaponskih elektrana, a radi se o 10 parcela ukupne površine pet hektara.

Obveznik u zahtjevu također navodi kako potencijalni kupac nakon što stekne vlasništvo predmetnih čestica, namjerava zatražiti izmjenu prostornog plana na način da se promjeni namjena zemljišta u građevinsku zemljište.

Nadalje pojašnjava da kao zamjenik gradonačelnika ne sudjeluje izravno u opisanim izmjenama, već da je isto u nadležnosti urbanista te da izmjenu usvaja Gradsko vijeće, slijedom čega traži mišljenje Povjerenstva hoće li u slučaju takve kupoprodaje biti u sukobu interesa.

Člankom 6. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana te ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 5. stavkom 1. točkom 6. ZSSI-a propisano je da su povezane osobe članovi obitelji obveznika, te ostale osobe koje se prema drugim osnovama i okolnostima mogu opravdano smatrati interesno povezanima s obveznikom.

Člankom 9. stavkom 1. ZSSI-a propisano je da je obveznik dužan, ukoliko se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da će se, ako drugačije nije propisano zakonom, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Prvenstveno se ukazuje da sa stajališta odredbi ZSSI-a ne postoje zapreke da obveznik Siniša Kesić, zamjenik gradonačelnika Grada Novske, kao fizička osoba sklopi ugovor o kupoprodaji kojim bi zemljište čiji je suvlasnik prodao trgovačkom društvu, koji poslovni subjekt nakon što kupi predmetno zemljište namjerava zatražiti izmjenu prostornog plana Grada Novske na način da se predmetnom zemljištu promijeni namjena u građevinsko.

Međutim, predmetna situacija u kojoj obveznik stupa u poslovni odnos s određenim poslovnim subjektom i temeljem toga poslovnog odnosa stječe imovinsku korist, konkretno prodajom zemljišta, a nakon koje prodaje isti poslovni subjekt namjerava podnijeti zahtjev za izmjenu prostornog plana jedinici lokalne samouprave u kojoj obveznik obnaša dužnost, mogla bi se percipirati na način da je obveznik koristio javnu dužnost za probitak osobe koja bi se mogla s njim smatrati povezanom, tj. predstavlja za obveznika situaciju potencijalnog sukoba interesa kojom je dužan pravilno upravljati kako bi spriječio da se ne nađe u stvarnom, realiziranom sukobu interesa, odnosno u povredi neke od odredbi ZSSI-a.

Stoga Povjerenstvo upućuje obveznika Sinišu Kesića, zamjenika gradonačelnika Grada Novske, ako bi se u izvršavanju ovlasti koje ima eventualno našao u situaciji odlučivanja o izmjeni prostornog plana vezano za zemljište koje je prethodno prodao poslovnom subjektu koji predlaže izmjenu prostornog plana, da se izuzme od svakog, pa i posrednog oblika sudjelovanja u donošenja navedenog prostornog plana i zatraži od gradonačelnika Grada Novske da za postupanje odredi drugu osobu.

Nadalje, Povjerenstvo ukazuje obvezniku da je u cilju očuvanja vlastitog integriteta i jačanja transparentnosti u obnašanju javnih dužnosti dužan gradonačelniku Grada Novske i članovima Gradskog vijeća Grada Novske deklarirati činjenicu da poslovni subjekt s kojim je stupio u poslovni odnos prodaje zemljišta predlaže izmjenu prostornog plana, ukoliko do toga dođe, kao i da o istome obavijestiti javnost putem službene internetske stranice Grada Novske.

Slijedom navedenog, Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković , dipl.iur.

Dostaviti:

1. Obveznik Siniša Kesić, elektroničkom dostavom
2. Objava na internetskoj stranici Povjerenstva
3. Pismohrana